钦定古今图书集成/明伦汇编/宫闱典/第047卷 > 黄帝四妃
## 钦定古今图书集成/明伦汇编/宫闱典/第047卷 > 黄帝四妃

按《史记五帝本纪》：“黄帝居轩辕之丘，而娶于西陵之
女，是为嫘祖。”嫘祖为黄帝正妃。

〈注〉索隐曰：“黄帝立四妃，象后妃四星。”皇甫谧云：“元妃西陵氏女，曰嫘祖，生昌意。次妃方雷氏女，曰女节，生青阳。次妃彤鱼氏女，生夷鼓，一名苍林。次妃嫫母，班在三人之下。”按《国语》夷鼓、苍林是二人。又按《汉书古今人表》，彤鱼氏生夷鼓，嫫母生苍林。不得如谧所说。

按《列女传》，“黄帝妃曰嫫母，于四妃之班居下，貌甚丑
而最贤，心每自退。”

按《外纪》：帝元妃西陵氏之女曰嫘祖，生昌意、元嚣、龙
苗。二妃方累氏女曰节，生休及清。三妃彤鱼氏女，生
挥及夷彭。四妃曰嫫母，貌恶，德充，生苍林、禺阳。其众
妾之子十六人，总四妃之子为二十有五，其得姓者
十有四人。别为十二姓，曰祈、己、滕、箴、任、荀、嬉、姞、儇、依
二姬、二酉。及有虞氏有天下，封帝后为侯伯者十九
人焉。

按《路史·黄帝纪》：次妃嫫母，貌恶德充，帝纳之曰：“属女
德而弗忘，与女正而弗襄，虽恶何伤。”是生苍林禺阳。